अब पाकिस्तान की शह पर आतंकी संगठनों ने निराशा में आकर अपनी अंतिम चाल चली है । उन्होंने घाटी में स्कूलों को बन्द करवाना या जलाना शुरु कर दिया है । उन्होंने धमकियाँ देना शुरु कर दी हैं कि कोई बच्चा परीक्षा देने के लिए स्कूल में न जाए । जब तक पाकिस्तान के साथ मिल तर आतंकी कश्मीर घाटी को आज़ाद नहीं करवा लेते तब तक विद्यार्थियों को पढ़ने व परीक्षा देने जैसे ग़ैर इस्लामी काम छोड़ने होंगे । प्राथमिकता घाटी की आज़ादी है न कि स्कूल की परीक्षा । लेकिन ख़ास ख़ास मामलों में कुछ बच्चों को परीक्षा देने की छूट भी दे दी गई । जिस स्कूल में हुर्रियत कान्फ्रेंस के सदर सैयद अहमद शाह गिलानी की पोती पढ़ती है , उस स्कूल को छेड़ा नहीं गया । ताकि गिलानी की पोती परीक्षा दे ले । आख़िर बच्ची के भविष्य का सवाल है । लेकिन शेष बच्चों को स्कूल जाने से रोकना जरुरी है । उद्देष्य स्पष्ट है । ग़रीब का बच्चा पढ़ेगा तो सोचेगा । सोचेगा तो समझेगा भी जरुर । एक बार वह समझ गया तो गिलानियों, हमदानियों, खुरासानियों और करमानियों की दुकान बन्द नहीं हो जायेगी ? पाकिस्तान और पाकिस्तान की पंजाबी सेना का स्वार्थी चेहरा भी बेनक़ाब हो जायेगा । लेकिन लगता है यह पाकिस्तान और आतंकी संगठनों की घाटी में अंतिम लड़ाई है जो धीरे धीरे घाटी के आम आदमी तथा वलोचिस्तान और गिलगित बल्तीस्तान के शोर में डूब जायेगी ।